আবার। তখন আমার গবেষণার বিষয় হয় জেনারেল থিওরি অফ রিলেটিভিটি। এ-পর্বে ১৯৭১ সাল পর্যন্ত আমি একনাগাড়ে এই বিষয়ে কাজ করি। সেখানেই পরিচয় হয় স্টিফেন হকিং-এর মত ডাকসাঁইটে বিজ্ঞানীর সঙ্গে। এতে কসমোলজি বিষয়ে আমার আগ্রহ অনেক বেড়ে যায়। মাঝখানে পাঁচ মাসের জন্য আমি আইনস্টাইন যে বিশ্ববিদ্যালয়ের সঙ্গে যুক্ত ছিলেন, যুক্তরাষ্ট্রের সেই প্রিন্সটন বিশ্ববিদ্যালয়ে যাই। ১৯৭১ সালে আমি ক্যালিফোর্নিয়ার বিশ্বখ্যাত ক্যালটেক বিশ্ববিদ্যালয়ে শিক্ষক হিসাবে যোগ দিই। সেখানেই আমার জীবনের একটি গুরুত্বপূর্ণ অভিজ্ঞতা হয়। সেটা হচ্ছে বিশিষ্ট পদার্থবিদ রিচার্ড ফাইনমেন-এর সঙ্গে পরিচয়। তার সঙ্গে আমার বেশ ঘনিষ্ঠ কিছু সময় কাটে। তিনি সত্যিই অসাধারণ বন্ধুবৎসল ও পণ্ডিত মানুষ। ফাইনমেন দম্পতি একবার আমাকে সস্ত্রীক নৈশভোজে নিমন্ত্রণ করেন। তাঁর স্ত্রী আমাদেরকে এটি মেক্সিকান ট্যাপেস্ট্রি উপহার দেন যেটা এখনও এই বাড়িতে আছে। সে যাক, ক্যালটেক থেকে আমি ছ-মাসের জন্য পার্শ্ববর্তী শহর সিয়াটলে যাই। সেখান থেকে আবার ফিরে যাই প্রিন্সটনে। ওখানে পদার্থবিজ্ঞানী ডাইসনের সঙ্গে আমার ঘনিষ্ঠতা হয়। তিনি আমার কাজের সম্পর্কে প্রথম থেকেই খুব আগ্রহী ও শ্রদ্ধাশীল ছিলেন। এরপর ১৯৭৪ সনে ইংল্যান্ডে ফিরে এসে এক বছর কিংস কলেজে কাজ করি। সেখান থেকে চলে যাই ইউনিভার্সিটি অফ কার্ডিফ-এ। সেখানে আবার আইনস্টাইনের জেনারেল থিওরি অফ রিলেটিভিটি নিয়ে কাজ করা শুরু করি। এখন পর্যন্ত আমি সেটা করে যাচ্ছি। আমার মত এত দীর্ঘ সময় ধরে, প্রায় ৪০ বছর, আর কেউ আইনস্টাইন-উত্থাপিত এই সমস্যার সমাধানের লক্ষ্যে কাজ করছেন বলে আমার জানা নেই।